Адзначу і вельмі карэктную працу журы, сябры якога прадстаўлялі розныя сферы культуры. Мне як кампазітару заўсёды хочацца, зразумела, каб на такіх спаборніцтвах у складзе “судзейскай калегіі” было як мага больш музыкантаў, і ў Маладзечна я, прызнацца, ехаў з некаторай асцярогай. Але хваляваўся дарма: увесь склад журы працаваў вельмі беражліва ў дачыненні да канкурсантаў. Тон задаваў старшыня — Міхаіл Фінберг. Ён як ніхто іншы ведаў кожнага ўдзельніка, бо сустракаўся з імі на рэпетыцыях і мог ацаніць не толькі вынік, але і тое, як яны да яго ішлі, як адгукаліся на прапановы, заўвагі, які ў кожнага патэнцыял... Але ён не “націскаў” сваімі меркаваннямі, не выпінаў іх недахопы, а заклікаў ацэньваць тое, як яны выглядалі сёння і зараз — у канкрэтны момант цяперашняга конкурснага выступлення.